Hols Krikas

Hols Krikas () – miestas Australijos šiaurės vakaruose, Vakarų Australijos valstijoje, Kimberlio regione. Hols Kriko grafystės administracinis centras. 1572 gyventojai, iš jų, 70,9 % – aborigenų kilmės (2021 m.).

Įsikūręs žemyno gilumoje, Ficrojaus ir Ordo vandenskyroje, apie 1930 km į šiaurės rytus nuo Perto ir apie 575 km į rytus nuo Brumo. Veikia vidurinė mokykla, profesinės techninės mokyklos filialas, ligoninė, sporto ir laisvalaikio centras, aborigenų dailės centras. Per miestą eina Didysis Šiaurės plentas (Great Northern Highway), jungiantis Pertą su Vindamu, yra aerouostas – vykdomi reguliarūs skrydžiai į Brumą, Ficroi Krosingą, Kananarą, Balgą (2022 m. duomenys).Regional Air Services, Department of Transport, Government of Western Australia, 2022-02-11. Nuoroda tikrinta 2023-01-29. Hols Kriko apylinkėse išplėtota ganyklinė gyvulininkystė, apie 40 km į pietvakarius nuo miesto kasamas auksas.Mines – operating and under development , Department of Mines, Industry Regulation and Safety, Government of Western Australia, 2022. Nuoroda tikrinta 2023-01-29.

Sausojo sezono metu (balandį–spalį) atvyksta turistai, lankomi netoliese esantys gamtos objektai: uola „Kinų siena”, Bangl Banglo kalnagūbris Purnululu nacionaliniame parke, Volfo Upės meteorito krateris.Halls Creek Tourism, Halls Creek Tourism. Nuoroda tikrinta 2023-01-29.

1885 m. būsimo miesto apylinkėse radus aukso, įkurta aukso ieškotojų gyvenvietė. Pasibaigus aukso karštligei, iki 1888 m. Hols Krikas beveik ištuštėjo, o 1890 m. jame gyveno tik 70 europiečių. 1918 m. Australijos presbiterijonai Hols Krike pastatė ligoninę, o 1930 m. katalikai įsteigė misiją. 1948 m. miestas perkeltas 16 km į vakarus, į patogesnę vietą šalia naujojo Derbio–Kananaros kelio ir aerouosto. 2013 m. Australijos statistikos biuras paskelbė Hols Kriką nepalankiausias gyvenimo sąlygas turinčiu miestu Vakarų Australijoje (pagal socialinius ir ekonominius rodiklius).Halls Creek, WA, Aussie Towns. Nuoroda tikrinta 2023-01-29.Halls Creek keen to shake 'welfare town' tag, ABS News, 2013-04-02. Nuoroda tikrinta 2023-01-29.

 Šaltiniai 

Kategorija:Vakarų Australijos miestai